《看花吟》
宋代·陈著

少陵野老老更痴，看花看开千万枝。
安乐窝中打乖叟，看花只看半开时。
二贤看花各有意，我亦有意看离披。
红飞换得绿阴出，潇洒颇与老眼宜。
麦风扬尘野色秀，梅雨蒸叶香气滋。
避人好鸟著巢稳，争春蜂蝶今何之。
本来生意无间断，静看游戏造物儿。
不观圣人画剥卦，剥穷于上复下随。
嗟乎人事正如此，盛非终盛衰非衰。
衰盛相乘乃常理，盛不必喜衰奚悲。
谁知世情偏喜盛，我看花衰我自知。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。